Rozhodnutie Komisie
z 20. augusta 2001
o ustanovení zvláštnych pravidiel použiteľných na premiestňovanie hovädzieho dobytka pri vyháňaní na letné pastviny v horských oblastiach
(oznámené pod číslom dokumentu C(2001) 2551)
(Text s významom pre EHP)
(2001/672/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 1760/2000 zo 17. júla 2000 o zavedení systému identifikácie a registrácie hovädzieho dobytka a o označovaní hovädzieho mäsa a výrobkov z hovädzieho mäsa, ktorým sa zároveň zrušuje nariadenie Rady (ES) č. 820/97 [1], najmä na jeho článok 7 odsek 1,
keďže:
(1) Je potrebné stanoviť, na ktoré presuny sa použijú zvláštne pravidlá.
(2) S prihliadnutím na podobnosť danej situácie je opodstatnené predpokladať rovnaké pravidlá pre členské štáty alebo súčasti členských štátov, ktoré chcú tieto zvláštne pravidlá uplatňovať.
(3) Zvláštne pravidlá musia byť stanovené tak, aby bolo kedykoľvek možné určiť miesto výskytu akéhokoľvek hovädzieho dobytka.
(4) Zvláštne pravidlá musia znamenať skutočné zjednodušenie a predpokladať len to, čo je bezpodmienečne potrebné na zabezpečenie úplnej funkčnosti vnútroštátnej databázy.
(5) Zvláštne pravidlá sa vzťahujú len na premiestňovanie vo vnútri členských štátov. V prípade potreby môžu byť neskôr stanovené zvláštne pravidlá na premiestňovanie medzi členskými štátmi.
(6) Opatrenia ustanovené v tomto rozhodnutí sú v súlade so stanoviskom Výboru Európskeho poľnohospodárskeho usmerňovacieho a záručného fondu,
PRIJALA TOTO ROZHODNUTIE:
Článok 1
Toto rozhodnutie sa vzťahuje na premiestňovanie hovädzieho dobytka v rámci členských štátov alebo súčastí členských štátov, ktoré sú uvedené v prílohe, z rôznych fariem na pastviny v horských oblastiach na pastvu v období od 1. mája do 15. októbra.
Článok 2
1. Každej pastvine uvedenej v článku 1 musí byť pridelený registračný kód, ktorý musí byť uvedený vo vnútroštátnej databáze hovädzieho dobytka.
2. Osoba zodpovedná za pastvinu zostaví zoznam hovädzieho dobytka, na ktorý sa vzťahuje premiestňovanie podľa článku 1. Tento zoznam musí obsahovať aspoň:
- registračný kód pastviny,
a pri každom kuse hovädzieho dobytka:
- individuálne identifikačné číslo,
- identifikačné číslo farmy pôvodu,
- dátum príchodu na pastvinu,
- predpokladaný dátum odchodu z pastviny.
3. Zoznam podľa odseku 2 je potvrdený veterinárnym lekárom zodpovedným za dozor nad premiestňovaním hovädzieho dobytka.
4. Údaje v zozname podľa odseku 2 sa do vnútroštátnej databázy hovädzieho dobytka uvádzajú najneskôr sedem dní po premiestnení hovädzieho dobytka na pastvinu.
5. Akékoľvek udalosti, ktoré sa vyskytnú počas pobytu zvierat na pastvine, ako narodenie, smrť alebo iné pohyby musia byť uvedené vo vnútroštátnej databáze hovädzieho dobytka v súlade so všeobecnými pravidlami. Osoba zodpovedná za pastvinu musí čo najskôr informovať osobu zodpovednú za hospodárstvo pôvodu. Skutočný dátum odchodu a miesto určenia každého kusa hovädzieho dobytka sa tiež oznamujú v súlade so všeobecnými pravidlami.
Článok 3
Toto rozhodnutie je adresované členským štátom.
V Bruseli 20. augusta 2001